Priekšlikums Grozījums Komisijas priekšlikumā COM(2012) 496 EIROPAS PARLAMENTA UN PADOMES REGULA, ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu, Eiropas Lauksaimniecības fondu lauku attīstībai un Eiropas Jūrlietu un zivsaimniecības fondu, uz kuriem attiecas vienotais stratēģiskais satvars, un vispārīgus noteikumus par Eiropas Reģionālās attīstības fondu, Eiropas Sociālo fondu un Kohēzijas fondu un atceļ Padomes Regulu (EK) Nr. 1083/2006 /* COM/2013/0146 final - 2011/0276 (COD) */





2011/0276 (COD) Priekšlikums Grozījums Komisijas priekšlikumā COM(2012) 496 EIROPAS PARLAMENTA UN PADOMES REGULA, ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu, Eiropas Lauksaimniecības fondu lauku attīstībai un Eiropas Jūrlietu un zivsaimniecības fondu, uz kuriem attiecas vienotais stratēģiskais satvars, un vispārīgus noteikumus par Eiropas Reģionālās attīstības fondu, Eiropas Sociālo fondu un Kohēzijas fondu un atceļ Padomes Regulu (EK) Nr. 1083/2006 Komisijas priekšlikumu COM(2012) 496 groza šādi: 1) pievieno šādu 57.a apsvērumu: "(57.a) Ņemot vērā steidzamo vajadzību risināt jauniešu bezdarba problēmu Savienībā visvairāk skartajos reģionos, būtu jāiedibina Jaunatnes nodarbinātības iniciatīva, un tā būtu jāfinansē ar mērķorientētu ieguldījumu no Eiropas Sociālā fonda. Jaunatnes nodarbinātības iniciatīvas mērķgrupai vajadzētu būt tiem jauniešiem, kuri nav nodarbināti vai iesaistījušies izglītībā vai apmācībā un dzīvo atbalsttiesīgajos reģionos. Jaunatnes nodarbinātības iniciatīva būtu jāīsteno saistībā ar mērķi "Ieguldījumi izaugsmei un nodarbinātībai".; 2) regulas 18. pantu aizstāj ar šādu: "18. pants Izpildes rezerve No katram VSS fondam un dalībvalstij piešķirtajiem resursiem, izņemot resursus, kas piešķirti mērķim "Eiropas teritoriālā sadarbība", Jaunatnes nodarbinātības iniciatīvai un EJZF regulas V sadaļai, 5 % ir izpildes rezerve, kas piešķirama saskaņā ar 20. panta noteikumiem."; 3) regulas 44. panta 5. punkta pirmo teikumu aizstāj ar šādu: "Gada īstenošanas ziņojumi, kas minēti 1.–4. punktā, ir pieņemami, ja tajos ir ietverta visa minētajos punktos un īpašajos fondu noteikumos paredzētā informācija."; 4) regulas 83. pantu aizstāj ar šādu: "83. pants Ekonomiskajai, sociālajai un teritoriālajai kohēzijai atvēlētie resursi 1. Ekonomiskajai, sociālajai un teritoriālajai kohēzijai atvēlētie resursi, kas pieejami budžeta saistībām laikposmam no 2014. līdz 2020. gadam, ir EUR [x] pēc 2011. gada cenām saskaņā ar III pielikumā norādīto gada sadalījumu, un šīs summas ietvaros EUR [x] ir vispārējie resursi, kas piešķirti ERAF, ESF un KF, bet EUR [3 000 000 000] ir īpašs piešķīrums Jaunatnes nodarbinātības iniciatīvai. Lai veiktu plānošanu un vēlāku iekļaušanu Savienības vispārējā budžetā, ekonomiskajai, sociālajai un teritoriālajai kohēzijai atvēlēto resursu summu indeksē par 2 % gadā. 2. Komisija, izmantojot īstenošanas aktus, pieņem lēmumu, kurā, neskarot šā panta 3. punktu un 84. panta 7. punktu, nosaka fondu vispārējo resursu gada sadalījumu pa dalībvalstīm, ievērojot III.a pielikumā izklāstītos kritērijus un metodiku, un Jaunatnes nodarbinātības iniciatīvai atvēlētā īpašā piešķīruma resursu gada sadalījumu pa dalībvalstīm un atbalsttiesīgajiem reģioniem, ievērojot III.b pielikumā izklāstītos kritērijus un metodiku. 3. 0,35 % no vispārējiem resursiem ir atvēlēti tehniskajai palīdzībai, ko piešķir pēc Komisijas iniciatīvas."; 5) regulas 84. pantu papildina ar šādu punktu: "3.a Jaunatnes nodarbinātības iniciatīvai atvēlētie resursi ir EUR [3 000 000 000] no īpašā piešķīruma Jaunatnes nodarbinātības iniciatīvai un vismaz EUR [3 000 000 000] no ESF paredzētajiem mērķieguldījumiem."; 6) regulas 93. panta 2. punktā pievieno šādu otro daļu: "Jaunatnes nodarbinātības iniciatīvai šā punkta pirmo daļu nepiemēro."; 7) pievieno šādu III.b pielikumu: "III.b PIELIKUMS Jaunatnes nodarbinātības iniciatīvai atvēlētā īpašā piešķīruma iedalīšanas metodika, kas minēta 83. pantā I. Jaunatnes nodarbinātības iniciatīvai atvēlētā īpašā piešķīruma resursu gada sadalījumu nosaka šādos posmos. 1. NUTS 2 līmeņa reģionos, kuros jauniešu bezdarbs 2012. gadā bija vairāk nekā 25 % (turpmāk "atbalsttiesīgie reģioni"), 15–24 gadu vecuma grupā nosaka nenodarbināto jauniešu skaitu. 2. Katram atbalsttiesīgajam reģionam piešķīrumu aprēķina, pamatojoties uz to jauniešu skaita, kuri konkrētajā atbalsttiesīgajā reģionā ir bez darba, īpatsvaru visu 1. punktā minēto nenodarbināto jauniešu kopskaitā visos atbalsttiesīgajos reģionos. 3. Dalībvalsts saņemtais piešķīrums ir visiem tās atbalsttiesīgajiem reģioniem iedalīto līdzekļu kopsumma. II. Īpašais piešķīrums Jaunatnes nodarbinātības iniciatīvai netiek ņemts vērā, piemērojot ierobežojošos noteikumus, kas III.a pielikumā paredzēti attiecībā uz vispārējo resursu iedalīšanu." 10) V pielikuma tabulā par tematiskajiem ex ante nosacījumiem iekļauj šādu aili: || "8.6. Nestrādājošu un nemācošos 15–24 gadus vecu jauniešu ilgtspējīga iesaiste darba tirgū: ir izstrādāts visaptverošs politikas stratēģiskais pamats, lai nodrošinātu to mērķu sasniegšanu, ko izvirza Jauniešu nodarbinātības dokumentu kopums, un konkrēti lai izveidotu Jaunatnes garantijas shēmu saskaņā ar Padomes [datums] ieteikumu. || – Ir izstrādāts visaptverošs politikas stratēģiskais pamats, lai nodrošinātu to mērķu sasniegšanu, ko izvirza Jauniešu nodarbinātības dokumentu kopums, un konkrēti lai izveidotu Jaunatnes garantijas shēmu saskaņā ar Padomes [datums] ieteikumu, un tas: – ir pamatots ar pierādījumiem par nestrādājošu un nemācošos 15–24 gadus vecu jauniešu skaitu; - paredz sistēmu, lai attiecīgos līmeņos vāktu un analizētu datus un informāciju, kas ir saistīta ar Jaunatnes garantijas shēmu un nodrošina pietiekami labus pierādījumus, lai veidotu attiecīgo rīcībpolitiku, un ļauj sekot līdzi notikumu attīstībai un veikt hipotētiskus novērtējumus, kad tas ir iespējams; – nosaka, kura publiskā iestāde atbild par Jaunatnes garantijas shēmas izveidi un pārvaldību un par partnerību koordinēšanu visos līmeņos un nozarēs; – iesaista visas ieinteresētās personas, kas ir nozīmīgas jauniešu bezdarba samazināšanā; – balstās uz savlaicīgu iejaukšanos un aktivizēšanos; – ietver integrāciju darba tirgū atbalstošus pasākumus, tostarp prasmju pilnveidošanas pasākumus un pasākumus tiešā saistībā ar darba tirgu."